

**РЕПУБЛИКА БЪЛГАРИЯ**

Министър на здравеопазването

Изх. № …………………………… 2017 г.

**ДО**

**ХАЛИЛ** **РЕДЖЕПОВ** **ЛЕТИФОВ**

**ПРЕДСЕДАТЕЛ НА КОМИСИЯТА ПО**

**ТРАНСПОРТ, ИНФОРМАЦИОННИ ТЕХНОЛОГИИ**

**И СЪОБЩЕНИЯ**

**НАРОДНО СЪБРАНИЕ**

**СТАНОВИЩЕ**

на Министерството на здравеопазването по постъпилите предложения на народните представители по общия законопроект за изменение и допълнение на Закона за движението по пътищата, № 753-19-8 от 19. 07. 2017 г., изготвен въз основа на приетите на първо гласуване законопроект за изменение и допълнение на Закона за движението по пътищата, № 754-01-24, внесен от Борис Ячев и група народни представители на 15.06.2017 г. и законопроект за изменение и допълнение на Закона за движението по пътищата, № 754-01-33, внесен от н. п. Станислав Иванов на 30.06.2017 г.

**УВАЖАЕМИ ГОСПОДИН ЛЕТИФОВ,**

По предоставените ни писмени предложения от народни представители по общия законопроект за изменение и допълнение на Закона за движението по пътищата, № 753-19-8 от 19. 07. 2017 г., изготвен въз основа на приетите на първо гласуване законопроект за изменение и допълнение на Закона за движението по пътищата, № 754-01-24, внесен от Борис Ячев и група народни представители на 15.06.2017 г. и законопроект за изменение и допълнение на Закона за движението по пътищата, № 754-01-33, внесен от н. п. Станислав Иванов на 30.06.2017 г., Министерството на здравеопазването изразява следното становище по предложенията от компетентността на министъра на здравеопазването:

**1. По § 1:**

*Предложение на н. п. Борис Ячев*

Не подкрепяме предложението. Разпоредбата на чл. 5, ал. 3 от Закона за движението по пътищата систематично се намира в раздел I „Общи правила“ на закона. Същата има характер на принцип и забранява на водачите на пътни превозни средства да управляват пътно превозно средство под въздействие на алкохол и/или след употребата на наркотични вещества или техни аналози. Считаме, че в посочената разпоредба следва да остане принципът, забраняващ управлението на превозни средства под въздействието на алкохол, а концентрация на алкохол в кръвта да остане определящ критерии за реализиране на административно-наказателната отговорност на лицата.

**2. По § 3:**

*Предложение на н. п. Борис Ячев*

Не подкрепяме предложението. Разпоредбата на чл. 102, т. 1 от Закона за движението по пътищата забранява на водача, собственика или упълномощения ползвател на моторно пътно превозно средство да предоставя моторното превозно средство на водач, който е под въздействие на алкохол и/или наркотични вещества или техни аналози, или на неправоспособен водач. Тези лица не биха могли да направят преценката относно концентрацията на алкохол в кръвта на лицето, на което имат намерение на предоставят превозното средство. Концентрацията на алкохол в кръвта се установява по реда на наредбата по чл. 174, ал. 4 от закона със съответните технически средства и медицински и химически изследвания. Считаме, че в посочената разпоредба следва да остане принципът, забраняващ управлението на превозни средства под въздействието на алкохол, а концентрация на алкохол в кръвта да остане определящ критерии за реализиране на административно-наказателната отговорност на лицата, предоставили превозното средство за управление.

**3. По § 4:**

*Предложение на н. п. Борис Ячев*

Не подкрепяме предложението по изложените в т. 1 и 2 съображения.

**4. По § 5:**

*Предложение на н. п. Станислав Иванов, Тома Биков и Петя Аврамова*

Подкрепяме предложението.

**5. Предложение на н. п. Станислав Иванов, Тома Биков и Петя Аврамова за създаване на § 5а и 5б.**

Подкрепяме предложения § 5а.

Подкрепяме предложения § 5б, с изключение на т. 1. Считаме, че в разпоредбата на чл. 174, ал. 1 след думата „медицинско“ следва да се добави „и химическо“. Заменянето на медицинското изследване с химическо (както е предложено), означава, че на лицето няма да бъде извършено медицинско изследване, което да установява различни белези на въздействие на алкохол, като например, промяна в равновесието, координацията, степента на съзнанието и други, а ще се извършва единство взимане на биологична проба (кръв, урина или други биологични течности) за химическо изследване. Следва да се отбележи, че предложението не кореспондира и с останалите текстове от проекта, които изискват медицинско и химическо изследване (чл. 171, т. 1, буква „б“).

**6.** **По § 6:**

*Предложение на н. п. Борис Ячев*

Подкрепяме предложението.

**ПРОФ. Д-Р НИКОЛАЙ ПЕТРОВ, Д.М.Н**

*Министър на здравеопазването*

Съгласували:

Светлана Йорданова, заместник-министър

Д-р Мирослав Ненков, заместник-министър

Д-р Петър Петков, парламентарен секретар

Христина Тодорова, директор на д-я „НРОПЗ“

Д-р Ивиан Бенишев, директор на д-я „МД“

Изготвил:

Полина Станкова, нач. отдел „ААД“